作者：吴泳
词牌/韵律：贺新凉・贺新郎

paragraphs: 额扣龙墀苦。
对南宫、春风侍女，掉头不顾。
烽火连营家万里，漠漠黄沙吹雾。
莽关塞、白狼玄兔。
如此江山俱破碎，似输棋、局满枰无路。
弹血泪，迸如雨。
轻帆且问夔州戍。
俯江流、桑田屡改，阵图犹故。
抱此孤忠长耿耿，痛恨年华不与。
但月落、荒洲绝屿。
君与鹤山皆人杰，倘功名、到手还须做。
平滟澦，洗石鼓。